
A versenyképesség humán aspektusai az Európai Unióban

A 2008-as gazdasági válság, amely alapjaiban rázta meg az Európai Uniót, egyben lehetőséget is teremtett a növekedés új forrásainak felfedezésére. Az Európai Unió számos célkitűzése hangsúlyozta már, hogy az olyan növekedés a kívánt, amely során egyszerre valósul meg a gazdasági és társadalmi kohézió – ez a legújabb növekedési stratégia, az Európa 2020 esetében sincs másképp.
Az áhított gazdasági növekedés kapcsán felmerül a versenyképesség kérdése. A dolgozatom kiindulási pontja az, hogy megfelelő társadalmi környezet nélkül a versenyképesség javítása nem lehetséges. Kutatásom a szociális dimenzió két elemét vizsgálja: egyrészről a humán tőkét, másrészről pedig a társadalmi kohéziót, valamint ezek összefüggéseit az Európai Unió tagállamainak versenyképességével. Vizsgálódásom során földrajzi szempontok alapján országcsoportokat alkottam, előtérbe hozva a területi kohézió dimenzióját is. A humán tőke vonatkozásában elsősorban a Világgazdasági Fórum humán tőke indexét tanulmányozom. A társadalmi kohézió esetében pedig az egyes csoportokon belül vizsgálom a foglalkoztatási ráták és a szegénységi mutatók közötti a szórást azzal a céllal, hogy megtudjam a térségek belső kohézióját; valamint vizsgálom a csoportok közötti szórást, hogy kirajzolódjanak az Európai Unión belüli területi különbségek is.
A dolgozatomban végzett elemzések és összehasonlítások alapján elmondható, hogy a versenyképesség összefügg a társadalmi dimenzióval. A megfelelő humán tőke és a társadalmi kohézió egyaránt előfeltételei a versenyképességnek. Az egyes országcsoportok közötti különbségek az Európai Unión belüli megosztottságot sugallják; a törésvonal elsősorban a centrum és periféria országai között figyelhető meg. Ezek a belső egyensúlytalanságok pedig az unió egészére mint gazdasági egységre negatív hatással vannak. Az Európai Unió jövője szempontjából a tagállamok közötti különbségek mérséklése kulcsfontosságú kérdés.



